કેરળના તિરુવનંતપુરમમાં એક આરએસએસ કાર્યકર્તાની હત્યા કરવામાં આવી છે. શનિવારે થયેલ આ હુમલામાં આરએસએસ દ્વારા સીપીએમના કાર્યકર્તાઓ પર હત્યાનો આરોપ મુકવામાં આવ્યો છે. આરએસએસ કાર્યકર્તા રાજેશ ઇડાવાકોડે પર ચપ્પુ વડે હુમલો કરવામાં આવ્યો હતો, તેઓ ગંભીર રીતે ઘાયલ થયા હતા અને હોસ્પિટલમાં સારવાર દરમિયાન તેમનું મૃત્યુ થયું હતું. કેરળના ભાજપ યુનિટના ચીફ કુમ્માનમ રાજેશકરને જણાવ્યું કે, સીપીએમના કાર્યકર્તાઓએ આ હુમલો કર્યો છે, આરએસએસ સાથે જોડાયેલ અન્ય એક વ્યક્તિ પર પણ હુમલો થયો છે. તેમણે આગળ જણાવ્યું કે, આ પ્રકારની રાજકારણીય હત્યાઓનો કેરળમાં એક ખતરનાક ટ્રેન્ડ ચાલી નીકળ્યો છે.